S-72/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 31. janúar 2017, á hendur R-x-x K-x-x, kt. 000000-0000, Veghúsum 9, Reykjavík, fyrir eftirtalin brot framin á árinu 2016:

I.

Fíkniefnalagabrot:

1. Með því að hafa þriðjudaginn 22. mars, á heimili sínu að Veghúsum 9 í Reykjavík, haft í vörslum sínum 15,93 g af marijúana, 0,57 g af amfetamín og 24 kannabisplöntur, og hafa um nokkurt skeið fram til þess dags ræktað greindar plöntur.

2. Með því að hafa í sama skipti og greinir í II kafla ákærunnar haft í vörslum sínum 0,78 g af tóbaksblönduðu marijúana og á heimili sínu að Veghúsum 9 í Reykjavík, haft í vörslum sínum 1,84 g af marijúana sem lögregla fann við leit og lagt var hald á.

Teljast brot þessi varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Umferðarlagabrot, með því að hafa sunnudaginn 12. júní, ekið bifreiðinni OV 263 óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 4,2 ng/ml) um Vesturberg í Reykjavík, uns lögregla stöðvaði aksturinn skömmu síðar við hús nr. 159.

Telst þetta varða við 1. sbr. 2. mgr. 45. gr. a. sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006 þá er krafist upptöku á 24 kannabisplöntum, 17,77 g af marijúana, 0,78 g af tóbaksblönduðu marijúana og 0,57 g af amfetamín samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á loftsíu, gróðurtjaldi, spennubreyti, framlengingasnúru, tímarofa, viftu, lampa og vog með vísan til 7. mgr. 5. gr. sömu laga, en þessir munir voru notaðir til framleiðslu kannabisplantnanna.

Ákærði krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í maí 1986. Samkvæmt framlögðu sakavottorði, dagsettu 24. janúar 2017, hefur hann einu sinni áður sætt refsingu vegna umferðarlagabrots.

Með hliðsjón af sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru, einkum 3. mgr. 101. gr. umferðarlaga, er ákærði sviptur ökurétti í tvö ár frá birtingu dóms þessa að telja.

Með vísan til lagaákvæða í ákæru eru gerðar upptækar til ríkissjóðs 24 kannabisplöntur, 17,77 g af marijúana, 0,78 g af tóbaksblönduðu marijúana, 0,57 g af amfetamíni, loftsía, gróðurtjald, spennubreytir, framlengingasnúra, tímarofi, vifta, lampi og vog, sem lögregla lagði hald á við rannsókn málsins.

Ákærði greiði 239.217 krónur í sakarkostnað.

Af hálfu ákæruvaldsins flutti málið S-kvk-nf I-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, R-x-x K-x-x, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í tvö ár frá birtingu dómsins að telja.

Upptækar eru gerðar til ríkissjóðs 24 kannabisplöntur, 17,77 g af marijúana, 0,78 g af tóbaksblönduðu marijúana, 0,57 g af amfetamíni, loftsía, gróðurtjald, spennubreytir, framlengingasnúra, tímarofi, vifta, lampi og vog.

Ákærði greiði 239.217 krónur í sakarkostnað.

L-kvk-nf R-kvk-nf S-kvk-nf